Jus tikem taame tv Jisos,
jol eji á jo lꞌlim akpokosi gbalee,
tib bo.
Jia jolo,
tib goji ellum ni nnyehnamahr Aisaya bungu no lꞌlohko jol go etingitingi,
ni á bungu re,
“Ntul,
nne awo ma taame tv etib ebahre?
Nne awo no Ntul Esowo m-e tib nsahm enye?”
Tib go esi alum nyao,
bo tikem ma taame.
Tibre Aisaya kpe bung re,
“Esowo ebwa bo amahr,
fere lim asi ebo tahne.
Ki li ano,
kehn bo kpꞌnyehne go bo amahr,
fere kahn go bo a ntim,
fere sennge,
feere go egame,
eji n lꞌlim bo,
bo nob.”
Aisaya bungu alum nyaa,
tibre á nyehne ellub ni Mesaya,
fere bung bada ne.
Tvtv o,
atubesi Jus gbalee tꞌtaame tv Jisos.
Tib eji bo jo fahl Bab Farisi,
bo joom bung gbul gbul gbuul,
eji bo lꞌkꞌkam bo yehke go ero.
Tibre ellub ni bo kpo ko goji atem,
ni ni jo ga kor bo,
sehnge ellub ni Esowo.
Jisos kehm kehme elbungu wahre wahre re,
“Nne no lꞌtaame tv-m,
á taamem tv me me,
á tob taame tv nne no tum-m no.
Nne no lꞌnyehn-m,
yebnyehn nne no tum-m no.
M ba go njini nyia ba jol ellennge,
eji nne awohng awohng no lꞌtaame tv-m,
á lꞌkꞌkpe sa go ejannge.
Nne awohng awohng no lꞌwuk alum enyame,
kꞌfere bum alum nyao,
we n nehm lam.
Tibre m baam re me m ba lam njini nyia.
M ba na re me m ba tahre njini nyia.
“Nne no lꞌten-m,
kꞌko alum enyame,
ye wo elam nong kp-e siki.
Alum nya m ma bung a,
nyanehm nya bahk-e lame go esꞌkohro efung.
Tibre alum nya m bungu no,
nyanyame sang.
Nsoo no tum-m no,
ye wo tong-m ji m bahke bungu,
fere tib.
N kpꞌkahne re,
alum enye kpo ka elkpin ni li go njinanjini.
Owo wahng ka n kpo bung ana Nsoo tong-m no re me m bung.”